I. Roman fiaként született. 1197-ben Dávid Rosztyiszlavics halála után örökölte a Szmolenszki fejedelemséget. 1214-ben unokatestvére, Msztyiszláv Msztyiszlavics novgorodi fejedelem segítségével kaparintotta meg a Kijev feletti hatalmat. Uralkodása alatt új fenyegető ellenség jelent meg az orosz határokon: a mongolok. III. Msztyiszláv és Msztyiszláv Msztyiszlavics összehívta az orosz fejedelmeket Kijevben, hogy felkészüljenek a támadásra. 1223. május 31-én a Kalka menti csatában az egyesült orosz seregek vereséget szenvedtek a mongoloktól. Maga III. Msztyiszláv nem vett részt az ütközetben, a folyó jobb partján lévő erődített táborában maradt. Azonban a mongolok a csata után 3 nappal elfogták és megölték.